ટ્યુશન-હોમવર્કના ચક્રવ્યૂહમાં આજે પાછી પરી રિસાઇ ગઇ. બીજે દિવસે કૌતુક થયું રોહન કહે, ‘મીઠ્ઠુ, આજે તો નવા ટીચર આવ્યા છે, મેથ્સના.’ મીઠ્ઠુએ જોયું, કેટલા નાના ટીચર, આવડું ભારે મેથ્સ આ નાના ટીચર કેવી રીતે ભણાવશે ?’ રોહને વળી કાનમાં કહ્યું, ‘આટીચરનું નામ મીના ટીચર.’ એટલામાં જ ટીચર રજિસ્ટરમાં જોઇ એનું નામ બોલ્યાં, ‘મીનાશ્રુ કોણ છે ?’ પછી મીઠ્ઠુ ઊભો થયો એટલે કહે, ‘તારું નામ આવું કેમ ? ખબર છે મીનાશ્રુ એટલે મીનના અશ્રુ મતલબ કે માછલીના આંસુ. એના કરતા મીનાંશુ હોત તો ? તું તો માછલી જેવો જ છે. ચપળ, ચંચળ, ને મારું નામ મીના. આપણે બે સરખા.’ મીઠ્ઠુને નવાઇ લાગી. ટીચર તો ટીચર જેવા છે જ નહીં. એટલામાં વળી રોહન બોલ્યો, ‘એનું પેટ નેમ મીઠ્ઠુ છે.’ બધાં હસવા લાગ્યાં, પણ ટીચર તો કહે, ‘વાહ એ સાચું. આ તો ભારે મીઠ્ઠો છે.’ વાતવાતમાં ક્યારે મેથ્સ ચાલુ થઇ ગયું, ખબર જ ના પડી. ટીચરે મીઠ્ઠુને પૂછ્યું, ‘મીઠ્ઠુ, તારા ચાર ફ્રેંડ્ઝ છે. બધાને બે-બે સ્વીટ આપવી હોય તો તું કેટલી સ્વીટ લાવશે ?’ મીઠ્ઠુ તો પટ્ટ દઇને બોલ્યો, એઇટ.’ એટલે ટીચર કહે, ‘શાબાશ, તો ટુ ફોરઝ આર ?’ મીઠ્ઠુ પાછો તરત ટહુક્યો, ‘એઇટ.’ વળી પાછો ‘વેરી ગુડ’નો શરપાવ મળ્યો. રોજ તો મેથ્સનો પીરિયડ કેટલો લાંબો ચાલતો. આજે તો ચપટીમાં જ પૂરો, પણ કંઇ નહીં. મીઠ્ઠુભાઇ ટીચરના ફેવરિટ બની ગયા. છેલ્લા પીરિયડમાં ડ્રોઇંગ ટીચર એબસંટ હતા એટલે પાછાં મીનાટીચર આવ્યાં. એમણે તો કલર્સ ને પીંછી આપીને કહ્યું, ‘જેમ ફાવે તેમ દોરો.’ મીઠ્ઠુએ તો સરસ મજાના ટીચર દોર્યા. પાછળ બ્લેકબોર્ડ દોર્યું ને ઉપર લખ્યું, ‘ટુ ફોરઝ આર એઇટ.’ ને ટીચરે ‘વેરી ગુડ’ કહ્યું. એટલે ધીમે રહીને કહી દીધું, ‘ટીચર, ટીચર ખબર છે, દરરોજ હું એક જ મિસ્ટેક કરતો. મારાથી તો ‘ટુ ફોરઝ આર નાઇન’ જ લખાઇ જતું, પણ હવે આવડી ગયું.’ મીના ટીચર તો મીઠું હસીને કહે, ‘એમાં શું ? ચાર ફ્રેંડ્ઝને બબ્બે ચોકલેટ આપે તો એક તારે પણ તો જોઇએ ને એટલે નાઇન બરાબર છે.’ ને પછી ખડખડાટ હસી પડ્યાં. મીઠ્ઠુને યાદ આવ્યું, ‘રોહન કહેતો હતો, કનૈયો તોફાન કરે ને તો પણ યશોદામા એને ગોપીઓથી બચાવી લેતાં ને મીઠું હસીને કૃષ્ણને ખીજાતાં.’